
The true mystery
of the world
is the visible,
not the invisible.

FORORD

Denne boken forsøker å tøye grensene for vårt natursyn. Vi undersøker natur som subjekt, og ikke kun som objekt. Derfor gjør vi bruk av artistiske virkemidler, gjennom ordvalg og metaforikk. Slik forsøker vi å påkalle leserens fantasi, for å få kontakt med den levende sommerfuglen, slik den er før den er fanget, satt på nål og gjort til objekt. 

Aglajaperlemorvinge (Speyeria aglaja) i sommerengen



Bildene er ikke understøttende til teksten, men selvstendige møter med sommerfuglens verden. Boken favner bredt, og målet med bildene har vært å skape uvante inntrykk av de flyktige skapningene, så vel i flukt som når de sitter. Her er ikke tradisjonelle tekniske avbildninger tatt med blitz under kontrollerte forhold; sommerfuglene er med få unntak skildret i naturlig aktivitet, i naturlige miljø og i naturlig lys. Innsamlingen av bilder har vært en spennende fotografisk utfordring som har strukket seg gjennom seks år og blitt materialisert gjennom et par millioner bilder. Alle timene og dagene som er tilbrakt i selskap med noen av naturens mest oppsiktsvekkende skapninger har ikke bare ført til en stor bildesamling, men også til undring, respekt og glede overfor den unike livsutfoldelsen som skjer i blindsonen for mange moderne mennesker. 

Boken ville ikke vært mulig om vi ikke sto på skuldrene til mange kolleger og forskere, som gjennom sine publikasjoner har formidlet inspirasjon, veiledning og kunnskap. Vi har likevel begrenset kildehenvisningene, for å sikre tekstflyten. Det er uansett enkelt å spore opp de aktuelle primærstudiene basert på informasjonen som gis. 

Flere sommerfuglvenner og kolleger har hjulpet til under arbeidet, både som diskusjonspartnere, ved å gi faglig motstand eller ved gjennomlesning av enkeltkapitler. Leif Aarvik har hjulpet med taksonomiske oppdateringer. I tillegg fortjener de følgende en spesiell takk: Lars Bakken, Magnus Jakobsen, Ole Petter Laksforsmo Vindstad, Ingrid Meløe, Ole Martin Nilsen, Stig Omholt, Hans Christian Røgler, Vidar Selås, Christian Steel og Christer Wiklund. 

Markus Lindholm og Pål Hermansen


ET LANGVARIG VENNSKAP

Sommerfuglens verden har fulgt meg siden jeg var liten. Da jeg fylte sju, sydde mor håv og kjøpte eter på apoteket. Snart var jeg eier av en liten, men lovende samling sommerfugler. Til bursdagen fikk jeg også min første bok til odel og eie. Den handlet om sommerfugler. Jeg bladde meg ofte frem til bildet av den store svalestjerten. I mitt hode ble den til en mytisk skapning. Og det var jo ikke tilfeldig. Svalestjerten er Rolls Roycen blant nordiske sommerfugler, med de gule og svarte markeringene, de to stjertene og den skarpe glideflukten. Carl von Linné utpekte den som selve Sommerfuglen, og ga den navnet Papilio machaon – papilio betyr rett og slett sommerfugl (machaon til ære for en athener som gjorde seg bemerket i trojanerkrigen). Den er en enslig representant for en stor familie, Papilionidae, som har hundrevis av representanter i varmere strøk, blant annet noen av klodens største og staseligste sommerfugler. 

Svalestjert (Papilio machaon) i morgensol



Jeg skjønte uten videre at svalestjerten holdt til et sted hinsides min verden av kålsommerfugler og dagpåfugløye. Men av og til skjer det usannsynlige. På en skogstur rastet vi ved et tjern, og der kom uten forvarsel et gult og svart vidunder i stødig marsjfart rett mot meg. Jeg behøvde bare å strekke frem håven, så var den min. Jeg har ofte senere beundret svalestjertens skarpe flukt – sjuåringen må ha hatt urimelig flaks. Med mors hjelp ble den transportert uskadd hjem og fagmessig avlivet, bivånet av mine storesøskens dypfølte forakt. Jeg har den fortsatt. 

Det skulle gå mange år før svalestjerten igjen krysset mitt spor. Men som student bodde jeg tett ved et stort våtmarksområde utenfor München. Det var enger av blå iris, takrør og gressganger med sjeldne orkideer, løse klynger av vier, og langs elva hekket isfuglen. Her og der sto det også storvokste skjermplanter, og på flere av dem satt åpent og lett synlig vakkert ornamenterte larver, som jeg straks gjenkjente som svalestjert.

Der og da bestemte jeg meg for å ta dem med, snekre sammen et bur og følge utviklingen frem til ferdig sommerfugl. Med ti–tolv larver i sekken skyndte jeg meg hjem.

Innfallet skulle få uante følger. Det som hadde begynt som samlerglede, skiftet retning og ble til en læringsarena for økologi, evolusjon og naturfilosofi. Jeg bestilte bøker, førte logg og fant larver av stadig nye arter. Alle hadde de sine økologiske preferanser, sitt habitat, med venner, fiender, gleder og sorger – et vell av kunnskap i stadig utvidelse.

Og det gikk bra med larvene. De ble store, og en dag klatret de ned fra planten, fant seg en skjermet krok i buret og forpuppet seg. Et par uker senere var gule og svarte vingemønstre synlige gjennom de tynne puppeskallene, og neste morgen satt en flokk praktfulle sommerfugler på nettingen. Jeg slapp dem ut der jeg hadde funnet dem. 

Men ikke alle klekket. To pupper antok i stedet en gusten farge, og plutselig kravlet det ut utrivelige fluer – det ga noe å tenke på, det også.

Og så var det noen andre pupper som heller ikke klekket, selv om de så friske ut. Grunnen skjønte jeg først etter hvert. Det var riktignok fremdeles full sommer, men innendørs, der buret hadde stått, var det mindre lys og mer varme enn ute. Og larvene holder våkent øye med begge deler. Særlig følger de med på de små endringene i daglengde. For den kunnskapen er livsviktig – ikke for dem selv, men for avkommet de skal sette til verden når de har blitt sommerfugler. Kortere dager betyr at høsten er i anmarsj, og å klekke i oktober ville vært fatalt: Larvene deres ville ikke hatt noe å leve av. Oppveksten på studenthybelen hadde uforvarende igangsatt vinterdvalen, eller diapausen, som den kalles. Og svalestjerter overvintrer kun som pupper.

Men hvor hadde larvene den kunnskapen fra? Det lurer jeg på fortsatt. For tenk på dette: Svalestjerten er utbredt fra Alger til Alta. Den er en sterk flyger som kan dra langt av sted. Det gjør at larvene risikerer å vokse opp under andre lysforhold og daglengder enn generasjonen før dem. Skal vinterdvalen utløses i rett tid, må fysiologien deres ha en slags formening om hvilken breddegrad de tilfeldigvis befinner seg på. Og den beregningen er rimelig komplisert. I Bodø er dagene riktignok lange i juni, men likevel er sommeren kort, og larvenes fôrplanter visner tidlig. Det oppfatter allerede første generasjons larver, så de går i vinterdvale som pupper allerede rett over midtsommer, selv om dagene fremdeles er lange og lyse. I Provence er det motsatt. Der er riktignok daglengdene i juni kortere enn i Bodø, men endringene fra dag til dag er likevel mye mindre. Av det later larvenes fysiologi til å «skjønne» at de befinner seg på en breddegrad der sommeren kommer til å vare lenge. Så sør for Alpene klekker de til sommerfugler ved daglengder de ikke ville drømt om noen tusen kilometer lenger nord. De tilpasser altså terskelen for vinterdvale til breddegraden de befinner seg på. Larvene til en amerikansk svalestjert (Papilio glaucus) viste seg å endre toleransegrensen med en halvtime for hver breddegrad nordover. I nordlige Michigan måtte larvene ha mer enn seksten timers dagslys for ikke å gå i vinterdvale, mens de i Florida bare trengte ti timer. Det tilsier at de fysiologisk «vet» hvilken breddegrad de befinner seg på. 

Faktisk ser det ut til at svalestjerter vet hvor høyt over havet de er også. I Alpene utløses vinterdvalen tidligere enn i lavlandet. Det er naturligvis like fornuftig, for sommeren er kortere til fjells, men likevel dobbelt så merkelig, siden daglengden er den samme som i lavlandet. Noen god forklaring på hvordan de får det til, har man ikke, men daglengde er nok ikke eneste informasjonskilde. Mange larver oppfatter for eksempel også hvilken tilstand fôrplanten de lever på, er i.

Svalestjerten viste seg å ha andre talenter også. Noen av dem ville sikkert gledet Charles Darwin. For det ligger jo i evolusjonsteorien at nye arter tar form omtrent slik trær skyter nye skudd. Men burde ikke da skogene egentlig være fulle av alle slags overgangsformer? Spørsmålet plaget Darwin også. For sant å si ser artene ut til å være stabile og lik seg selv overalt; verken kjøttmeis eller blåveis har forandret seg siden Carl von Linné skrev om dem for tre hundre år siden.  

Voksen larve av svalestjert



Men jeg skulle gjerne fortalt Darwin om svalestjerten. Den finnes over hele den nordlige halvkule –men er det virkelig samme art? Det har sommerfuglsamlere kranglet om i generasjoner. For de viser hverandre stadig alle slags lokale varianter. Det er så mange av dem at enkelte bruker all sin samlerglede på dem, og de oppdager fortsatt av og til nye – gjerne små, men likevel stabile forskjeller, som beholder sine særpreg, selv om det ofte kommer innflyttere flagrende fra andre regioner. Britiske svalestjerter er for eksempel mindre og litt sterkere gule enn de kontinentale, og de fortsetter å være det selv om det stadig vandrer inn franske slektninger. I Nord-Amerika er det enda verre, for der krysser svalestjerten seg med flere nærstående arter og danner stabile hybrider. Flere former man trodde var egne arter, har vist seg å være blandingsformer. 

Svalestjerten er kort og godt en skapning uten helt klare artsgrenser. Den tilpasser seg på den ene side lokale forhold, men blander seg samtidig lett med nærstående slektninger. Den er seg selv lik, men på samme tid fleksibel. Den legger ubesværet hundrevis av kilometer bak seg, og finner partnere der den kommer. Men slikt ser ikke ut til å destabilisere de lokale formene likevel. Hvordan den klarer det, er litt av et mysterium. Av og til kan det skyldes noe så sært som larvenes lokale matpreferanser. På Korsika finnes for eksempel både vanlig svalestjert og en nær slektning (korsikansk svalestjert, Papilio hospiton), som er mørkere og har kortere stjert. De to artene danner lett hybrider, og det foregår trolig en viss flyt av gener mellom dem. Over tid ville det kunne ført til at artsgrensene ble visket ut, om det ikke var for at den korsikanske insisterer på å legge eggene på kjempefenikkel (Ferula communis), som nesten bare finnes på Korsika. Flittige forskere som undersøkte larvenes smaksløk (!), oppdaget at de korsikanske svalestjertene er mer glad i den lokale fôrplanten enn larvene av vanlig svalestjert. Og det ser ut til å være nok til å holde de to artene noenlunde adskilt.

Slikt ville sikkert gledet Charles Darwin. Dersom dette flygende vidunderet får fortsette sitt liv på tvers av kloden, vil antagelig enkelte varianter gradvis bli sterkere isolert og ende opp som egne arter. Svale-stjerten består av et artskompleks der både oppsplitting og sammensmelting av arter er på gang: artsdannelse i nåtid!

Den forbløffende evnen til å kombinere variasjon med stabilitet er som vi skal se blant sommerfuglenes mange fascinerende egenskaper. Vi skal se nærmere på dem. Men først trenger vi en oversikt over sommer-fuglens verden.


HVEM ER HVEM

Dette er ikke noe oppslagsverk. Men vi må vite hva vi snakker om. Kjært barn har mange navn – sommerfugl, møll, mott, makk, svermer; navnene dekker seg ikke alltid med vitenskapelige kategorier. 

Dagpåfugløye (Aglais io)



Folk flest assosierer sommerfugler med solrike sommerdager. Men sommerfuglens verden er større enn som så. Det er mange flere sommerfugler på farten når sola har gått ned. For den vesle grå møllen som vimser rundt på soverommet, er også en sommerfugl. Og det er de store nattsvermerne også, som duver i luften rundt syrinbuskene på lyse maikvelder. Noen sommerfugler er blendende fargerike, andre legger man knapt merke til; noen er små som mygg, andre store som fugler. Både dagsommerfugler og mange nattsommerfugler tar til seg næring gjennom en tynn sugesnabel, som ligger sammenkveilet som en liten stålfjær innunder hodet, men som kan rulles ut og bli til et langt sugerør. 

En første inndeling er å skjelne mellom dagsommerfugler og nattsommerfugler. Dagsommerfugler er som regel mer fargerike enn dem som er oppe om natten. Men en slik inndeling kan skape forvirring, for flere nattsommerfugler er dagaktive, og da blir de gjerne mer fargerike også. 

Først noen viktige familier av dagsommerfugler. Svalestjerten ble altså allerede på Linnés tid oppfattet som selve Sommerfuglen. Det finnes seks hundre arter av familien svalestjerter, eller Papilionidae. Vi skal senere bli kjent med apollosommerfuglen (Parnassius apollo), som hører til dem. Familien gjenkjennes på bakvingenes innerkant, som er svakt krummet, og der den påfølgende vingeribben ofte er forlenget bakover, slik at den danner en stjert. Svalestjertene inkluderer noen av de mest ikoniske av alle sommerfugler, blant annet de store sørøstasiatiske fuglevingene (Ornithoptera).

Mange vanlige dagsommerfugler, som dagpåfugløye (Aglais io), admiral (Vanessa atalanta), sørgekåpe (Nymphalis antiopa) og neslesommerfugl (Aglais urticae), hører til familien nymfevinger (Nymphalidae). De finnes over hele kloden. Et fellestrekk er at forbeina er redusert til to pelskledde stumper som holdes klemt opp innunder hodet, litt som små armer. Mange av dagsommerfuglene som dukker opp i denne boken, for eksempel monarksommerfuglen (Danaus plexippus), blue moon (Hypolimnas bolina) og keiserkåpe (Argynnis paphia), hører til nymfevingene. Larvene deres er ofte tett besatt med torner.

Øyemønstre på hann av nattpåfugløye (Saturnia pavonia)



Andre familier av dagsommerfugler er hvitvinger (Pieridae) og glansvinger (Lycaenidae). De første er som navnet sier, hvite eller lyse. Noen av dem, som sitronsommerfuglen (Gonepteryx rhamni) og rapssommerfuglen (Pieris napi), er blant våre vanligste sommerfugler. Larvene er glatte og uten hår, og går gjerne i ett med planten de lever på. Glansvingene er små og flyr ofte nær bakken eller mellom steiner, gresstrå og urter. I denne boken skal vi stifte nærmere bekjentskap med to av dem – timianblåvinge (Phengaris arion) og klippeblåvinge (Scolitantides orion).

Men så er det alle de andre, de som er oppe om natten, altså nattsommerfuglene. Den gruppen er mye større, og de er også svært forskjellige.

Blant dem utgjør tussmørkesvermerne (Sphingidae) en godt avgrenset familie. De har tykk kropp, er store og flyr med svirrende, hurtige vingeslag; i farten kunne man tro det var en liten fugl. Forvingene, som er forholdsvis smale og ikke veldig fargesterke, ligger som et skråtak bakover når de sitter. Da skjuler de bakvingene, som gjerne er mer fargerike. Dødninghode (Acherontia atropos) og snabelsvermer (Deilephila elpenor) hører til tussmørkesvermerne.

En annen stor familie kalles simpelthen nattfly (Noctuidae). Også de holder forvingene skrått ned fra ryggen så de skjuler bakvingene, men omrisset er mer trekantet. Gammafly (Autographa gamma) og bogong-jordfly (Agrotis infusa) er nattfly. Løvskognonnen (Lymantria dispar), som spilte en eiendommelig rolle under fremveksten av miljøbevegelsen, er i nær slekt med dem.

En annen karakteristisk familie er de store påfuglspinnerne (Saturniidae). De har svære bløte fløyelsvinger som gjerne er smykket med store øyelignende markeringer. De fleste er tropiske. Vi skal senere bli kjent med påfuglspinneren (Saturnia pyri), som er Europas største sommerfugl, og en verdig representant for familien.

Og så er det alle målerne (Geometridae). De har fått navn etter larvenes pussige måte å bevege seg på. Det ser ut som om de måler opp lengder, slik barn gjør når de «går» bortover bordet ved skiftevis å samle og strekke tommel og pekefinger. Målerne er som regel små og ikke veldig fargesterke. Man ser dem ofte som «grå møll» under lyktestolpene om kvelden, eller i vimsete flukt rundt nattbordlampen. Vi skal se nærmere på to av dem: bjørkelurvemåler (Biston betularia) og fjellbjørkemåler (Epirrita autumnata).

Og så er det møll – det kan bety flere ting. Ekte møll (Tineidae) er små, unnselige skapninger, som imidlertid gjør ugagn i klesskapet. Men betegnelsen er blitt hengende ved mange andre småsommer-fugler også, som spinnmøll og fjærmøll, selv om de ikke er nærmere i slekt med ekte møll. Vi kommer til dem, også.

Vi får prøve å holde tunga rett i munnen, men det er ikke alltid lett. Flagrende sommerfugler gir av og til blaffen i forskernes krav til klare kategorier. Som inngang til sommerfuglens verden skal vi se nærmere på den underlige livshistorien fra sommerfuglers elskov, til egglegging og larvenes liv, videre gjennom metamorfosen og frem til den ferdige sommerfuglen. 

